**HEA EESKUJU**

**KASPER KALLARI**

Põlva Gümnaasium

Noorte Kotkaste Põlva maleva Leevi rühma noorkotka ja salgapealiku Kasperi algatusel ja visa tegevusega on 2 aastaga taastatud Leevil Põlvamaa esimese noorkotkaste-kodutütarde rühma 5 aastat soiku jäänud aktiivne tegevus. Samuti hakkasid Kasperi eestvedamisel rühma vanemad poisid 10 aastat tagasi rühma käsutusse antud räämas rühma ruumi remontima ja korrastama, et oleks olemas taas rühma liikmetel kooskäimise koht. Selleks, et paremini toime tulla noorte juhtimisega, läbis Kasper 2017. aastal Kaitseliidu vabatahtliku täiskasvanud noortejuhi kursuse ja ka Noorte Kotkaste Põlva maleva salgapealikute kursuse. Koolituste raames ja ka muidu on Kasper korraldanud ise oma rühmale ja ka koostöös teiste rühmadega kokku 8 laagrit, neist 2 välilaagrit ööbimisega köetavates telkides. Nii aktiivset ja organiseerimisvõimelist noorkotkast pole Põlva malevas varem olnud.

Kasperi suhtlusvõrgustik on lai, ta teeb Kaitseliidus koostööd kõigi Põlva maleva noortejuhtidega üle kogu maakonna. Samuti kaasab ta oma küla elanikke ja lapsevanemaid laagrite korraldamisse, tihe koostöö on tal kohaliku Veriora Noortekeskusega ja Leevi Rahvamajaga. Õppelaagritesse kutsub ta õpetama ja osalema noori ka teistest rühmadest üle kogu maakonna. EV 100 aastapäeva puhul korraldas ta Leevi külas noorkotkastele-kodutütardele aastapäeva tähistamiseks laagri ja 24. veebruaril Leevi küla rahvale piduliku lipuheiskamise koos rahvamatkaga viimase metsavenna A. Sabbe mälestusmärgi juurde. Kuna Leevi noorte ruumile on tarvis uusi aknaid ja ka sisustust, siis kirjutas Kasper 100 sponsorkirja , et korraldada heategevuslikke õnneloose raha kogumiseks erinevatel kogukonna üritustel . Sponsorite toel läbiviidud õnneloosidega on kogutud juba 800 eurot.

Vabatahtlikuna juhendab Kasper Leevi rahvamajas laste ja noorte lauamänguringi ning on tubli abiline kogukonnaüritustel - aitab organiseerida võistlusmänge ja tegevusi lastele ning noortele, olnud heategevusliku õnneloosi  ja suvise jäätisekohviku korraldaja ja  eestvedaja.  Ta oskab ja suudab kaasata erinevas vanuses noori ja pakub neile huvitavaid ning arendavaid tegevusi. Põlva Gümnaasiumi 10. klassis õppides osales ta õpilasomavalitsuse töös, aitas korraldada kooliballi ja huvitavat jõulupäeva koolis, otsides ja leides vajalikke sponsoreid.

Eeskujuks on Kasper teistele just oma ettevõtlikkuse, kohusetundlikkuse ja visaduse poolest.Kasper ongi vabal ajal hõivatud põhiliselt noorkotkaste ja kodutütarde tegevusega. Lisaks sellele teeb ta aktiivselt kaasa kohalikus Võhanduveere MTÜ näitetrupis "Pungad".

Suurimaks saavutuseks ongi Leevi rühma tegevuse taastamine ja kogukonna noortele taas huvitava tegevuse pakkumine.

Kasper on äärmiselt ettevõtlik ja visa organisaator ja panustanud palju vabatahtlikuna kogukonna ja Noorte Kotkaste organisatsiooni heaks.

HEA EESKUJU ESITAJA

Maive Tõemäe